INFORMACIJA

O DRUGOM JAVNOM SLUŠANjU

ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA NA TEMU:,,PREDSTAVLjANjE PREDLOGA ZAKONA O BUDžETU REPUBLIKE SRBIJE ZA 2024. GODINU I PREDLOGA ZAKONA O ZAVRŠNOM RAČUNU BUDžETA REPUBLIKE SRBIJE ZA 2022. GODINU“

Odbor za finansije, republički budžet i kontrolu trošenja javnih sredstava je, na osnovu odluke donete na 36. sednici održanoj 17. oktobra 2023. godine , u skladu sa čl. 84. Poslovnika Narodne skupštine, dana 20. oktobra 2023. godine, održao Drugo javno slušanje na temu: “Predstavljanje Predloga zakona o budžetu Republike Srbije za 2024. godinu i Predloga zakona o završnom računu budžeta Republike Srbije za 2022. godinu.“

Javnim slušanjem je predsedavao Veroljub Arsić, predsednik Odbora za finansije, republički budžet i kontrolu trošenja javnih sredstava.

Javnom slušanju su prisustvovali članovi Odbora Ana Beloica, Miroslav Kondić, Svetlana Milijić, Nikola Radosavljević, Aleksandra Tomić, Tijana Davidovac, Dušan Bajatović, Vladimir Obradović, Miroslav Aleksić, Nenad Mitrović, Vojislav Vujić, Dragan M. Marković i Rozalija Ekres i zamenici članova Odbora: Zoran Stojanović , Nebojša Cakić, Dejan Manić, Bratimir Vasiljević, Snežana Paunović, Miodrag Gavrilović i Hadži Milorad Stošić .

Javnom slušanju su prisustvovali: Dejan Radenković, predsednik Odbora za privredu, regionalni razvoj, trgovinu, turizam i energetiku; Marko Atlagić, predsednik Odbora za obrazovanje, nauku, tehnološki razvoj i informatičko društvo; Boško Obradović, predsednik PG Srpski pokret Dveri - Patriotski blok; Dragana Rakić, zamenik predsednika Poslaničke grupe Demokratska stranka DS kao i drugi narodni poslanici: Srđan Milivojević, Dejan Šulkić, Milija Miletić, Ninoslav Erić i Ilo Mihajlovski.

Učesnici javnog slušanja bili su predstavnici i poverenici Vlade: Siniša Mali**,** ministar finansija, kao predstavnik predlagača zakona; predstavnici Ministarstva finansija:Slavica Savičić,Saša Stevanović i Ana Tripović,državni sekretari; Milica Jovanović, Darko Komnenić, Dragan Demirovići Sonja Talijan, pomoćnici ministra; Ana Jović, savetnik ministra; Marko Gvero, direktor Uprave za trezor; Zvezdan Popović, v.d. pomoćnika direktora Sektora za budžetsko računovodstvo i izveštavanje u Upravi za trezor, Nataša Škembarević, načelnik Odeljenja za izveštavanje i metodologiju u Upravi za trezor, Vera Vukčević – Gligorić, načelnik Odeljenja za računovodstvene poslove u Upravi za trezor; iz Sektora budžeta: Milesa Marjanović, načelnik Odeljenja budžeta i Irena Injac, Miroslav Bunčić, Dragana Nešić i Olivera Ružić Poparić, viši savetnici; Lidija Nenadović, Sektor za carinski sistem, Dragan Marinković, Uprava za sprečavanje pranja novca, Vladimir Pejčić, Sektor za digitalizaciju, Dragana Marić, pomoćnik direktora - rukovodilac Sektora za regulativu i monitoring nad primenom propisa o javnim nabavkama, Kancelarija za javne nabavke,  Jelica Ćirović, pomoćnik direktora, Uprava za duvan i Dragana Dejanović, Uprava za javni dug; predstavnici Fiskalnog saveta : Pavle Petrović, predsednik ; Bojan Dimitrijević i Nikola Altiparmakov, članovi Fiskalnog saveta i Darko Brčerević, glavni ekonomista; predstavnici Narodne banke Srbije: Jorgovanka Tabaković**,** guverner; Ana Ivković**,** viceguverner; Nikola Dragašević, viceguverner;Savo Jakovljević**,** generalni direktor Sektora za ekonomska istraživanja i statistiku; Darko Stamenković**,** generalni direktor Sektora za kontrolu poslovanja banaka i Milan Trajković**,** zamenik generalnog direktora Sektora za ekonomska istraživanje i statistiku; predstavnici Državne revizorske institucije: dr Duško Pejović, predsednik i generalni državni revizor; Marija Obrenović , potpredsednik; Nevenka Bojanić, Ljiljana Dimitrijević i Marijana Simović, članovi Saveta i Mirjana Gačević, ovlašćeni državni revizor; Miladin Kovačević, direktor Republičkog zavoda za statistiku i predstavnik Saveta za koordinaciju aktivnosti i mera za rast bruto domaćeg proizvoda; predstavnici Republičkog fonda za zdravstveno osiguranje Sanja Radojević Škodrić, direktor; Svetlana Talin, direktor Sektora i Vesna Latinović, pomoćnik direktora; predstavnici Republičkog fonda za penzijsko i invalidsko osiguranje: Bojana Popović, finansijski direktor i Ivan Mimić, savetnik; iz Transparentnosti Srbija Nemanja Nenadić.

U uvodnim napomenama, Veroljub Arsić, predsednik Odbora i predsedavajući javnog slušanja, ukazao je da javno slušanje ima za cilj da omogući svim zainteresovanim stranama i javnosti da se upoznaju sa predloženim rešenjima u navedenim predlozima zakona.

Siniša Mali, ministar finansija, predstavio je Predlog zakona o budžetu Republike Srbije za 2024. godinu istakavši da je budžet za narednu godinu uravnotežen, razvojni, socijalno orjentisan, sa elementima predostrožnosti za krizna reagovanja. Naglasio je da će BDP u apsolutnom iznosu iznositi oko 68 mlrd evra, da procenjena stopa rasta iznosi 3,5% ; da su stope rasta BDP-a po kavartalima iznosile 0,9% (prvi kvartal), 1,7 % (drugi kvartal) i da se procenjuje da će stopa rasta u trećem kvartalu biti pozitivna. Po projekciji budžeta za narednu godinu udeo javnog duga u BDP-u biće 51,7%; predviđeni deficit za narednu godinu iznosiće 2,2%, dok stopa nezaposlenosti iznosi 9,6 %. Kada je reč o očuvanju životnog standarda građana, ministar finansija je istakao da je od 1. januara 2024. godine planirano novo povećanje penzija od 14,8 %, kao i povećanje plata u javnom sektoru od 10.0 %. Minimalna zarada od 1. januara će biti veća za 17,8 %, odnosno iznosiće 47.154 dinara.

U budžetu za 2024. godinu opredeljena su i sredstva za kapitalne investicije i iznose 600 mlrd dinara odnosno 6,8 % BDP-a. Sredstva su planirana za realizaciju projekata kao što su izgradnja obilaznice oko Kragujevca, početak izgradnje EKSPO za 2027. godinu, izgradnju nacionalnog stadiona u gradu Beogradu, nastavak izgradnje metroa, tunela u centru Beograda, brza saobraćajnica Novi -Sad – Ruma, projekat izgradnje brze saobraćajnice od Bačkog brega pa sve do Kikinde , autoput Beograd – Zrenjanin - Novi Sad. (tzv.Smajli) i mnogi drugi. Predlogom budžeta veća su i izdvajanja za ekologiju, prosvetu,socijalu, kulturu, poljoprivredu (118,8 mlrd dinara), zdravstvo (544,9 mlrd dinara).

Na kraju svog izlaganja, ministar finansija je istakao da se u Zakonu o budžetskom sistemu nalaze dve važne izmene: produžena je mera kontrolisanog zapošljavanja do 31. decembra 2026. godine, dok se druga izmena odnosi na predlog da se u sistem ISKRA-a ( sistem isplata plata) uključe su svi zaposleni u Javnoj upravi.

Guverner Narodne banke Srbije Jorgovanka Tabaković, istakla je da Budžet Republike Srbije za 2024. godinu potvrđuje ključno opredeljenje Vlade Republike Srbije a to je povećanje životnog standarda stanovništva, povećanje kapitalnih investicija i povećanje subvencija u najvažnijim sektorima. Kada je reč o makroekonomskom okviru, na kojem je predloženi Zakon o budžetu zasnovan, Narodna banka Srbije ocenjuje da je realistično projektovan u aktuelnim globalnim uslovima i okvir je gotovo u potpunosti usaglašen sa makroekonomskim projekcijama koje je objavila Narodna banka Srbije.

Guverner je istakla da Narodna banka Srbije u 2024. godini očekuje rast BDP u rasponu između 3 i 4%, Takođe, nema velikih odstupanja ni kada je reč o projektovanoj strukturi rasta odnosno doprinosima rasta potrošnje, investicija i izvoza a ni kada je reč o nominalnom BDP za narednu godinu. Projektovani deficit budžeta iznosi 2,2% BDP, a projektovano učešće javnog duga opšte države je 51,7 % BDP-a na kraju 2024. godine. Projekcija prosečne inflacije sa kojom je rađen budžet za 2024. godinu, koja je ispod 5%, u najvećoj meri je usklađena sa projekcijom Narodne banke Srbije koja uključuje i sva najavljena povećanja regulisanih cena i akciza i gasa i električne energije, kao i planirana fiskalna kretanja .

Jorgovanka Tabaković je naglasila da država ima rekordnu dinarsku štednju od preko 116 mlrd dinara, gotovo milijardu evra u evro znaku, najviši nivo deviznih rezervi koje iznose 24, 2 mlrd dinara.

 Pavle Petrović, predsednik Fiskalnog saveta, istakao je da je Fiskalni savet mišljenja da je planirani deficit za 2024. godinu mogao biti manji a samim tim smanjenje javnog duga veće. Makroekonomske projekcije Fiskalnog saveta su nešto konzervativnije: privredni rast bi u 2024. godini mogao biti između 2,5 i 3%, a prosečna godišnja inflacija između 5,5 i 6% . Predsednik Fiskalnog saveta je ukazao da postoje dva rizika kada je u pitanju budžet za 2024.godinu a to su pojava novih izdataka van budžeta u sledećih nekoliko meseci kao i mera privremenosti obzirom na održavnje izbora na kraju ove ili sledeće godine.

U daljem izlaganju, Pavle Petrović je istakao da planirane politike podsticaja poljoprivredne proizvodnje u 2024.godini nisu dovoljno jasne, da rashodi za socijalne transfere nisu dobro planirani – ni na tehničkom ni na načelnom nivou. Budžetom za 2024. predviđena su izdvajanja za socijalne izdatke od oko 157 mlrd dinara što predstavlja povećanje od svega 2,5 mlrd dinara u odnosu na njihov nivo iz rebalansa za 2023. godinu – što nije dovoljno. Ono što je u načelu dobro je da se budžetom planiraju velika izdvajanja države za javne investicije od preko 5 mlrd evra (6,9% BDP-a).

Miladin Kovačević, predstavnik Saveta za koordinaciju aktivnosti i mera za rast bruto domaćeg proizvoda, se u svom izlaganju osvrnuo na ocenu Fiskalnog saveta koja se odnosi na Završni računa budžeta Republike Srbije za 2022. godinu

U nastavku javnog slušanja, Duško Pejović, predsednik Državne revizorske institucije i vrhovni državni revizor je predstavio Predlog zakona o završnom računu budžeta Republike Srbije za 2022.godinu.

Revizijom Završnog računa budžeta Republike Srbije za 2022. godinu obuhvaćeni su finansijski izveštaji 14 subjekata – 13 direktnih korisnika budžeta i Završni račun budžeta RS za 2022. godinu. Za izvršene revizije, data su 3 nemodifikovana odnosno pozitivna mišljenja, 8 mišljenja sa rezervom, 1 negativno mišljenje koje se odnosi na Republičku direkciju za robne rezerve i za završni račun budžeta RS dato je mišljenje sa rezervom.

Predsednik DRI je ukazao da su tokom sprovođenja revizije Završnog računa budžeta Republike Srbije za 2022. godinu, utvrđene greške u sledećim iznosima: za prihode i primanja 29,7 mlrd dinara, rashode i izdatke 35,6 mlrd dinara, za utvrđivanje rezultata 139,5 miliona dinara, za pripremne radnje za sastavljanje finansijskih izveštaja 301,4 mlrd dinara, kao i za bilans stanja 69,4 mlrd dinara. Kao najčešće uzroke otkrivenih nepravilnosti Duško Pejović je naveo sledeće: upravljačka odgovornost odgovornih lica kod budžetskih korisnika, nedovoljno uspostavljena interna revizija, računovodstveni sitem nije urađen u potpunosti do kraja. Tokom sprovođenja revizije Završnog računa budžeta Republike Srbije za 2022. godinu, DRI je subjektima revizije dala 105 preporuka.

U diskusiji su učestvovali narodni poslanici Nenad Mitrović,Miodrag Gavrilović, Vladimir Obradović, Rozalija Ekres,Nikola Radosavljević, Aleksandra Tomić, Veroljub Arsić, Boško Obradović i Nemanja Nenadić iz Transparentnost-i Srbije , čija su izlaganja tonski snimana.

Sastavni deo Informacije čine stenografske beleške, sačinjene na osnovu tonskog snimka javnog slušanja.